ՀԱՍՏԱՏՎԱԾ Է

Եվրասիական տնտեսական հանձնաժողովի կոլեգիայի 2016 թվականի դեկտեմբերի 19-ի թիվ 169 որոշմամբ

ԿԱՐԳ

Եվրասիական տնտեսական միության շրջանակներում ընդհանուր գործընթացների իրագործման

I. Ընդհանուր դրույթները

1. Սույն Կարգը մշակվել է «Եվրասիական տնտեսական միության շրջանակներում տեղեկատվական հաղորդակցական տեխնոլոգիաների եւ տեղեկատվական փոխգործակցության մասին» արձանագրության («Եվրասիական տնտեսական միության մասին» 2014 թվականի մայիսի 29-ի պայմանագրի թիվ 3 հավելվածի (այսուհետ՝ Արձանագրություն) 9-րդ եւ 11-րդ կետերն իրագործելու նպատակով, եւ դրանով սահմանվում են Եվրասիական տնտեսական միության շրջանակներում ընդհանուր գործընթացների իրագործման փուլերը (այսուհետ համապատասխանաբար՝ Միություն, ընդհանուր գործընթացներ):

2. Սույն Կարգի նպատակներով օգտագործվում են հասկացություններ, որոնք ունեն հետեւյալ իմաստը.

միջպետական ծառայություն՝ գործողությունների ամբողջություն, որոնք իրականացվում են Միության անդամ պետությունների լիազորված մարմինների եւ Միության մարմինների կողմից՝ միմյանց հետ փոխգործակցելիս, տնտեսավարող սուբյեկտների եւ (կամ) ֆիզիկական անձանց՝ սահմանված կանոններին համապատասխան ձեւավորվող հարցումներով եւ ուղղված են այդ մարմինների կողմից իրենց գործառույթների իրագործմանը.

ֆունկցիոնալ ճարտարապետություն՝ համակարգի (գործընթացի) նկարագրությունը՝ ընդհանուր առմամբ համակարգի (գործընթացի) գործառույթների, դրա կառուցվածքի, համակարգի (գործընթացի) մասնակիցների գործառույթների ու դրանց փոխադարձ կապի տեսանկյունից:

Սույն Կարգում օգտագործվող մյուս հասկացությունները կիրառվում են «Եվրասիական տնտեսական միության մասին» 2014 թվականի մայիսի 29-ի պայմանագրով՝ ներառյալ Արձանագրությունը, Միության մարմինների՝ Միության ինտեգրված տեղեկատվական համակարգի (այսուհետ՝ ինտեգրված համակարգ) ստեղծման ու զարգացման հարցերը կարգավորող ակտերով սահմանված իմաստներով:

3. Ընդհանուր գործընթացների իրագործումը ներառում է հետեւյալ փուլերը.

ա) ընդհանուր գործընթացների ցանկի ձեւավորում ու թարմացում.

բ) ընդհանուր գործընթացի իրագործմանը ներկայացվող պահանջների սահմանում.

գ) ընդհանուր գործընթացի տեխնոլոգիական նախագծում.

դ) ընդհանուր գործընթացի իրագործման կազմակերպչական-տեխնիկական ապահովում.

ե) ընդհանուր գործընթացը գործողության մեջ դնելը.

զ) ընդհանուր գործընթացի կատարում:

II. Ընդհանուր գործընթացների ցանկի   
ձեւավորում ու թարմացում

4. Ընդհանուր գործընթացի իրագործման համար հիմք է հանդիսանում դրա ներառումն Արձանագրության 9-րդ կետով նախատեսված՝ ընդհանուր գործընթացների ցանկում (այսուհետ՝ ցանկ):

5. Ցանկը ձեւավորվում ու թարմացվում է Միության անդամ պետությունների (այսուհետ՝ անդամ պետություններ) եւ Եվրասիական տնտեսական հանձնաժողովի (այսուհետ՝ Հանձնաժողով) առաջարկությունների հիման վրա եւ հաստատվում է Հանձնաժողովի կողմից:

6. Անդամ պետությունների՝ ցանկում փոփոխություններ կատարելու վերաբերյալ առաջարկությունները ներկայացվում են Հանձնաժողով՝ Հանձնաժողովի հետ փոխգործակցելու համար լիազորված՝ անդամ պետությունների պետական իշխանության մարմինների կողմից:

7. Ընդհանուր գործընթացը ցանկում ներառելու վերաբերյալ առաջարկությունը պետք է պարունակի նաեւ հետեւյալ տեղեկատվությունը.

ա) ընդհանուր գործընթացի անվանումը.

բ) ընդհանուր գործընթացի նպատակները եւ խնդիրները.

գ) ընդհանուր գործընթացի իրագործման ակնկալվող արդյունքը (ընդհանուր գործընթացի իրագործման արդյունավետության ցուցանիշների եւ այդ ցուցանիշների ակնկալվող արժեքների նշմամբ).

դ) տեղեկություններ ընդհանուր գործընթացի մասնակիցների վերաբերյալ.

ե) ընդհանուր գործընթացի շրջանակներում օգտագործվող եւ (կամ) ձեւավորվող տեղեկատվական ռեսուրսների նկարագրությունը.

զ) այն տեղեկությունների նկարագրությունը, որոնց փոխանակումը կիրականացվի ընդհանուր գործընթացի իրագործման շրջանակներում, ինչպես նաեւ տեղեկատվական փոխանակման ինտենսիվության գնահատականն ու ընդհանուր տեղեկատվական ռեսուրսների ենթադրվող ծավալը (եթե այդպիսիք նախատեսվում է ստեղծել).

է) այն միջպետական ծառայությունների նկարագրությունը, որոնք ենթադրվում է տրամադրել շահագրգիռ անձանց ընդհանուր գործընթացի իրագործման շրջանակներում:

8. Ընդհանուր գործընթացը ցանկից հանելու վերաբերյալ առաջարկությունը պետք է պարունակի համապատասխան հիմնավորում:

III. Ընդհանուր գործընթացի իրագործմանը ներկայացվող   
պահանջների սահմանումը

9. Մի խումբ փոխկապակցված ընդհանուր գործընթացների իրագործմանը, այդ թվում՝ ֆունկցիոնալ ճարտարապետությանը ներկայացվող պահանջները սահմանվում են Հանձնաժողովի կողմից մշակվող եւ հաստատվող՝ ընդհանուր գործընթացների իրագործման կանոններով (այսուհետ՝ կանոններ): Կանոնների մշակման ժամանակ իրականացվում է նախապատրաստում՝ Եվրասիական տնտեսական հանձնաժողովի կոլեգիայի 2015 թվականի հունիսի 9-ի թիվ 63 որոշմամբ հաստատված՝ Եվրասիական տնտեսական միության շրջանակներում ընդհանուր գործընթացների վերլուծության, օպտիմալացման, ներդաշնակեցման եւ նկարագրության մեթոդիկային, ընդհանուր գործընթացների իրագործման հայեցակարգին համապատասխան:

10. Կանոնները պետք է պարունակեն՝

ա) ընդհանուր գործընթացների նպատակները եւ խնդիրները.

բ) ընդհանուր գործընթացների մասնակիցների նկարագրությունը (նրանց կողմից կատարվող գործառույթների նշմամբ).

գ) օգտագործվող եւ (կամ) ձեւավորվող տեղեկատվական ռեսուրսների նկարագրությունը (շահագրգիռ անձանց տրամադրվող եւ բաց հասանելիությամբ տեղեկությունների կազմի նշմամբ).

դ) տեղեկատվական փոխգործակցության առանձնահատկությունների նկարագրությունը (փոխանցվող տեղեկատվության կազմի ու տեսակի, ինչպես նաեւ այդպիսի տեղեկատվության պաշտպանության միջոցների նշմամբ).

ե) ընդհանուր գործընթացների իրագործմանն ուղղված միջոցառումների նկարագրությունը:

11. Ընդհանուր գործընթացների առանձնահատկություններով պայմանավորված՝ կանոնները կարող են պարունակել նաեւ՝

ա) ընդհանուր գործընթացների իրագործման շրջանակներում տրամադրվող՝ ավտոմատացված կերպով տեղեկատվություն ստանալու եւ մշակելու ծառայությունների նկարագրությունը.

բ) ընդհանուր գործընթացների իրագործման շրջանակներում տրամադրվող միջպետական ծառայությունների նկարագրությունը:

12. Կանոնների նախագիծը Հանձնաժողովի կողմից ուղարկվում է ինտեգրված համակարգի՝ անդամ պետությունների ազգային հատվածների (այսուհետ՝ անդամ պետությունների ազգային հատվածներ) պատվիրատուներին՝ ուսումնասիրման համար:

13. Անդամ պետությունների ազգային հատվածների պատվիրատուներն իրենց պետությունների շահագրգիռ մարմինների հետ համատեղ ապահովում են կանոնների նախագծի ուսումնասիրումը եւ համապատասխան առաջարկությունների (առկայության դեպքում) ուղարկումը Հանձնաժողով՝ այն ստանալու օրվանից 30 օրացուցային օրը չգերազանցող ժամկետում:

14. Սույն Կարգի 13-րդ կետին համապատասխան՝ Հանձնաժողովի կողմից ստացված առաջարկությունների հաշվառմամբ լրամշակված կանոնների նախագիծը ներկայացվում է Հանձնաժողովի ուսումնասիրմանը, որն ընդունում է նաեւ ակտեր՝ կանոններով նախատեսված խնդիրների կատարմանն ուղղված միջոցառումների ֆինանսավորման ապահովման հարցերի վերաբերյալ:

15. Կանոնները հիմք են հանդիսանում տեխնոլոգիական նախագծում ու պլանավորում (ընդհանուր գործընթացի իրագործման կազմակերպչական-տեխնիկական ապահովմանն ուղղված աշխատանքներ) կատարելու համար:

IV. Ընդհանուր գործընթացի տեխնոլոգիական նախագծումը

16. Ընդհանուր գործընթացի տեխնոլոգիական նախագծումը ներառում է ինտեգրված համակարգի միջոցներով ընդհանուր գործընթացի իրագործման ժամանակ տեղեկատվական փոխգործակցությունը կանոնակարգող տեխնոլոգիական փաստաթղթերի (այսուհետ՝ տեխնոլոգիական փաստաթղթեր) մշակումը, համաձայնեցումն ու հաստատումը:

17. Ընդհանուր գործընթացի տեխնոլոգիական նախագծումն իրականացվում է Հանձնաժողովի կողմից՝ Եվրասիական տնտեսական հանձնաժողովի կոլեգիայի 2015 թվականի հունիսի 9-ի թիվ 63 որոշմամբ հաստատված՝ Եվրասիական տնտեսական միության շրջանակներում ընդհանուր գործընթացների վերլուծության, օպտիմալացման, ներդաշնակեցման եւ նկարագրության մեթոդիկային համապատասխան՝ Միության իրավունքով նախատեսված՝ էլեկտրոնային եղանակով տեղեկատվական փոխգործակցության իրագործման վերաբերյալ դրույթների հիման վրա:

18. Տեխնոլոգիական փաստաթղթերը մշակվում են Եվրասիական տնտեսական հանձնաժողովի կոլեգիայի 2015 թվականի նոյեմբերի 6-ի թիվ 200 որոշմանը համապատասխան:

19. Տեխնոլոգիական փաստաթղթերի նախագծերը Հանձնաժողովի կողմից ուղարկվում են անդամ պետությունների ազգային հատվածների պատվիրատուներին՝ ուսումնասիրման համար:

20. Անդամ պետությունների ազգային հատվածների պատվիրատուներն իրենց պետությունների շահագրգիռ մարմինների հետ համատեղ ապահովում են տեխնոլոգիական փաստաթղթերի նախագծերի՝ կանոնների դրույթներին համապատասխանության մասով փորձաքննության անցկացումը եւ համապատասխան առաջարկությունների (առկայության դեպքում) ուղարկումը Հանձնաժողով՝ այդ նախագծերն ստանալու օրվանից 30 օրացուցային օրը չգերազանցող ժամկետում:

21. Սույն Կարգի 20-րդ կետին համապատասխան՝ Հանձնաժողովի կողմից ստացված առաջարկությունների հաշվառմամբ լրամշակված՝ տեխնոլոգիական փաստաթղթերի նախագծերը քննարկվում են Տեղեկատվայնացման, տեղեկատվական հաղորդակցական տեխնոլոգիաների եւ տեղեկատվության պաշտպանության հարցերով խորհրդատվական կոմիտեի նիստին եւ ներկայացվում են Հանձնաժողովի կոլեգիայի ուսումնասիրմանը:

V. Ընդհանուր գործընթացի իրագործման կազմակերպչական-տեխնիկական ապահովումը

22. Ընդհանուր գործընթացի իրագործման կազմակերպչական-տեխնիկական ապահովումը ներառում է ընդհանուր գործընթացի իրագործման համար օգտագործվող տեղեկատվական համակարգերի մշակմանը (լրամշակմանը) եւ ինտեգրված համակարգի միջոցներով դրանց ինտեգրմանն ուղղված համալիր միջոցները:

23. Ընդհանուր գործընթացի իրագործումն ինտեգրված համակարգի՝ Հանձնաժողովի ինտեգրացիոն հատվածում (այսուհետ՝ Հանձնաժողովի ինտեգրացիոն հատված) ապահովվում է Հանձնաժողովի կողմից:

24. Ընդհանուր գործընթացի իրագործումն անդամ պետության ազգային հատվածում ապահովվում է համապատասխան լիազորված մարմնի կողմից (այսուհետ՝ պատասխանատու մարմին) եւ համակարգվում է այդ անդամ պետության ազգային հատվածի պատվիրատուի կողմից:

25. Պատասխանատու մարմինների վերաբերյալ տեղեկատվությունը Հանձնաժողով ներկայացվում է անդամ պետությունների ազգային հատվածների պատվիրատուների կողմից՝ տեխնոլոգիական փաստաթղթերը հաստատելու վերաբերյալ Հանձնաժողովի կոլեգիայի ակտն ուժի մեջ մտնելու օրվանից ոչ ուշ:

26. Հանձնաժողովի ինտեգրացիոն հատվածում ընդհանուր գործընթացի իրագործումն ապահովելու համար իրականացվում է Հանձնաժողովի տեղեկատվական համակարգերի լրամշակում (անհրաժեշտության դեպքում) եւ ինտեգրված համակարգի ենթահամակարգերի կարգաբերում:

27. Անդամ պետության ազգային հատվածում ընդհանուր գործընթացի իրագործումն ապահովելու համար իրականացվում են հետեւյալ միջոցառումները.

ա) անդամ պետության նորմատիվ իրավական ակտերում տեխնոլոգիական փաստաթղթերի պահանջների կատարման ապահովմանն ուղղված փոփոխությունների կատարում (անհրաժեշտության դեպքում).

բ) ընդհանուր գործընթացի իրագործման համար օգտագործվող՝ լիազորված մարմինների տեղեկատվական համակարգերի (այդ թվում՝ հաշվառման համակարգերի) մշակում (լրամշակում)՝ ինտեգրված համակարգի գործունեության ապահովման ժամանակ կիրառվող ակտերի, տեխնոլոգիական փաստաթղթերի պահանջների, ինչպես նաեւ անդամ պետության ազգային հատվածի շրջանակներում տեղեկատվական փոխգործակցությունը կանոնակարգող՝ անդամ պետության օրենսդրության պահանջների կատարման նպատակով.

գ) ընդհանուր գործընթացի իրագործման համար օգտագործվող՝ լիազորված մարմինների տեղեկատվական համակարգերի (այդ թվում՝ հաշվառման համակարգերի) միացումը անդամ պետության ազգային հատվածին (եթե ավելի վաղ այդպիսի միացում չի իրականացվել):

28. Անդամ պետության ազգային հատվածում ընդհանուր գործընթացի շրջանակներում առանձին ընթացակարգերի իրագործմանը լիազորված մարմինների տեղեկատվական համակարգերի պատրաստ չլինելու կամ դրանց բացակայության դեպքում կարող են օգտագործվել Հանձնաժողովի ինտեգրացիոն հատվածի ծրագրային ապահովման բաղադրիչները, որոնցով նախատեսվում է դրանց օգտագործումն անդամ պետության ազգային հատվածի կազմում:

29. Սույն Կարգի 28-րդ կետում նշված ծրագրային ապահովման փոխանցումը շահագրգիռ անդամ պետությունների ազգային հատվածների պատվիրատուներին իրականացվում է Եվրասիական տնտեսական հանձնաժողովի կոլեգիայի 2016 թվականի հունվարի 26-ի թիվ 10 որոշմամբ հաստատված՝ Եվրասիական տնտեսական հանձնաժողովի ինտեգրացիոն հատվածի՝ Եվրասիական տնտեսական միության ինտեգրված տեղեկատվական համակարգի ծրագրային ապահովման փոխանցման եւ դրա օգտագործման կարգին համապատասխան:

VI. Ընդհանուր գործընթացը գործողության մեջ դնելը

30. Անդամ պետությունները, Հանձնաժողովի համակարգման ներքո, ընդհանուր գործընթացը գործողության մեջ դնելու ընթացակարգի կատարումն ապահովում են տեխնոլոգիական փաստաթղթերը հաստատելու վերաբերյալ Հանձնաժողովի կոլեգիայի ակտն ուժի մեջ մտնելու օրվանից 9 ամիսը չգերազանցող ժամկետում:

31. Ընդհանուր գործընթացը գործողության մեջ դնելու համար անհրաժեշտ միջոցառումների կազմը, ինչպես նաեւ դրանց իրագործման ժամկետները սահմանվում են տեխնոլոգիական փաստաթղթերում:

32. Ընդհանուր գործընթացների իրագործման համար օգտագործվող տեղեկատվական համակարգերի միջեւ տեղեկատվական փոխգործակցության թեստավորումն անցկացվում է Արտաքին եւ փոխադարձ առեւտրի ինտեգրված տեղեկատվական համակարգի միջպետական փորձարկումների անցկացման հարցերով հանձնաժողովի կողմից:

33. Արտաքին եւ փոխադարձ առեւտրի ինտեգրված տեղեկատվական համակարգի միջպետական փորձարկումների անցկացման հարցերով հանձնաժողովի հանձնարարականների հիման վրա Հանձնաժողովի կոլեգիան կարգադրություն է ընդունում ընդհանուր գործընթացը գործողության մեջ դնելու մասին։

34. Արտաքին եւ փոխադարձ առեւտրի ինտեգրված տեղեկատվական համակարգի միջպետական փորձարկումների անցկացման հարցերով հանձնաժողովի՝ ընդհանուր գործընթացը գործողության մեջ դնելու համար պատրաստ լինելու մասին հանձնարարականն ընդունելու համար, ընդհանուր գործընթացի առանձնահատկություններից կախված, հիմք են հանդիսանում անդամ պետություններից մեկի կամ մի քանիսի եւ Հանձնաժողովի տեղեկատվական համակարգերի միջեւ տեղեկատվական փոխգործակցության թեստավորման արդյունքները։

35. Ընդհանուր գործընթացը գործողության մեջ դնելուց հետո դրան կարող են միանալ նոր մասնակիցներ՝ ընդհանուր գործընթացին միանալու կարգի համաձայն ընդհանուր գործընթացին միանալու ընթացակարգը կատարելու միջոցով։

VII. Ընդհանուր գործընթացի կատարումը

36. Ընդհանուր գործընթացը գործողության մեջ դնելու վերաբերյալ Հանձնաժողովի կոլեգիայի կարգադրությունն ուժի մեջ մտնելու օրվանից անդամ պետություններն ապահովում են ընդհանուր գործընթացի կատարումը՝ ինտեգրված համակարգի օգտագործմամբ:

37. Ընդհանուր գործընթացի կատարման արդյունքների մոնիթորինգն ու վերլուծությունն իրականացվում են Հանձնաժողովի կողմից:

38. Հանձնաժողովն ապահովում է ընդհանուր գործընթացների կատարման արդյունքների մոնիթորինգի ու վերլուծության համար նախատեսված մասնագիտացված տեղեկատվական ռեսուրսի ստեղծումը Միության տեղեկատվական պորտալում:

39. Անդամ պետության ազգային հատվածի պատվիրատուն առնվազն ամիսը մեկ անգամ, անձնական աշխատասենյակների ծառայությունների օգտագործմամբ, Միության տեղեկատվական պորտալում տեղադրում է տեղեկատվություն անդամ պետության ազգային հատվածում ընդհանուր գործընթացի իրագործման վերաբերյալ:

40. Ընդհանուր գործընթացի կատարման մոնիթորինգ եւ վերլուծություն անցկացնելու նպատակով Հանձնաժողովը, իր լիազորությունների շրջանակներում, պատասխանատու մարմիններին ու անդամ պետությունների ազգային հատվածների պատվիրատուներին կարող է հարցումներ ուղարկել անդամ պետության ազգային հատվածում ընդհանուր գործընթացի կատարման վերաբերյալ լրացուցիչ տեղեկատվություն տրամադրելու մասին:

41. Պատասխանատու մարմիններն անդամ պետությունների ազգային հատվածների պատվիրատուների հետ համատեղ ապահովում են Հանձնաժողովի հարցման հիման վրա լրացուցիչ տեղեկատվության տրամադրումը՝ հարցումն ստանալու օրվանից 30 օրացուցային օրը չգերազանցող ժամկետում:

42. Ընդհանուր գործընթացների կատարման մոնիթորինգի ու վերլուծության արդյունքների հիման վրա՝ անդամ պետությունների ու Հանձնաժողովի առաջարկություններով կարող է նախաձեռնվել ընդհանուր գործընթացների օպտիմալացմանն ու ներդաշնակեցմանն ուղղված միջոցառումների կատարում, ինչպես նաեւ ցանկում փոփոխությունների կատարում:

\_\_\_\_\_\_\_\_\_\_\_\_\_\_